Socialdemokratiet i Aalborg centrum anbefaler, at folketingsmedlem Flemming Møller Mortensen (S) ved valget i 2025 bliver partiets borgmesterkandidat. Foreløbig to nuværende byrådsmedlemmer har meldt sig klar til at overtage posten, når Thomas Kastrup-Larsen stopper.

Tidligere udviklingsminister Flemming Møller Mortensen (S) vil gerne være sit partis borgmesterkandidat i Aalborg ved kommunalvalget i november 2025. Hans partiforening, Aalborg centrum, indstiller, at partiet opstiller det 59-årige folketingsmedlem som ny spidskandidat. Han er, siger foreningens formand, Jonas Robbestad Søndergaard, den rette til at efterfølge Thomas Kastrup-Larsen, fordi han “kan det politiske håndværk og vil kunne samle hele kommunen”. - Senest op til folketingsvalget så vi, at Flemming favner bredt og får opbakning også fra mange borgere, der ikke normalt støtter Socialdemokratiet, siger Jonas Robbestad Søndergaard. Efter Thomas Kastrup-Larsens melding om, at han forlader byrådet 31. juli, skal Socialdemokratiet for det første udpege en ny borgmester for resten af valgperioden, altså frem til udgangen af 2025. Gruppeformand Lasse Frimand Jensen meddelte tidligere søndag, at han går efter at tage over fra Thomas Kastrup-Larsen og har sikret sig de nødvendige 25 stillere. Også byrådsmedlem Lisbeth Lauritsen er klar til at indtage borgmesterstolen. Modsat de to kan Flemming Møller Mortensen ikke komme på tale som ny borgmester her og nu, fordi han ikke sidder i byrådet. Han har til gengæld sikret sig stillere til at deltage i dysten om at blive partiets spidskandidat ved valget i 2025. Erfaring fra byråd og Folketinget Flemming Møller Mortensen, der er uddannet sygeplejerske, sad 2001-2007 i byrådet i Skørping/Rebild, hvor han dengang boede. I 2007 kom han i Folketinget - valgt i Himmerlandskredsen. Han har på Christiansborg blandt andet været sundhedsordfører, gruppeformand og statsrevisor. I 2020 blev han udnævnt til minister for udviklingsbistand og nordisk samarbejde - en post, han bestred indtil kort før jul. Han er nu igen menigt folketingsmedlem og sundhedsordfører og bor i Aalborg, hvor han samlet set har haft bopæl cirka en tredjedel af sit liv. Et eller to valg? Den socialdemokratiske partiorganisation skal på et møde i den kommende uge drøfte, hvordan man håndterer situationen efter Thomas Kastrup-Larsens farvel. En ny borgmester for perioden frem til 1. januar 2026 skal inden 31. juli findes blandt de øvrige medlemmer af byrådsgruppen. Den, der udpeges, kan være spidskandidat ved næste valg, men behøver ikke være det. Spidskandidaten skal senest vælges inden årets udgang. Valget eller valgene kan enten ske på et møde i partiets repræsentantskab eller ved en urafstemning blandt samtlige medlemmer.